钦定古今图书集成/历象汇编/乾象典/第049卷 > 天津
## 钦定古今图书集成/历象汇编/乾象典/第049卷 > 天津

按《星经》，天津九星，在虚北河中，主津渎津梁，知穷危，
通济度之官。西入牛二度，去北辰四十九度也。
按《史记天官书》：“王良旁有八星绝汉，曰天潢。”

〈注〉索隐曰：《元命苞》曰：“潢主河渠，所以度神，通四方。”宋均云：“天潢，天津也。津，凑也，主计度也。”

按《汉书天文志》：“王梁旁有八星绝汉，曰天横。”

按《晋书天文志》：“天津九星，横河中，一曰天汉，一曰天
江，主四渎津梁，所以度神，通四方也。”

按：《隋书天文志》同。

按《宋史天文志》：“天津九星，在虚宿北横河中，一曰天
汉，一曰天江，主四渎津梁，所以度神，通四方也。”
按《观象玩占》，“天津九星，在虚女之北横河中，一曰天
潢，一曰潢中，一曰江星，一曰格星，一曰玉柱，一曰横
星，一曰天汉。主河梁以度百神，通四方。”